Vier vas ná roof by vulstasies(Argieffoto: Activ-Michoko, Pixabay) Vier verdagtes verskyn vandag (Vrydag) in die landdroshof in eMalahleni (Witbank) in Mpumalanga in verband met twee gewapende rooftogte by vulstasies op die dorp. Brig. Leonard Hlathi, woordvoerder van die polisie, sê in ’n verklaring vier verdagtes is Donderdag in hegtenis geneem. Die verdagtes is tussen 22 en 43 jaar oud. Dié verdagtes is na bewering deel van ’n groep van vyf gewapende rowers wat onlangs by twee onderskeie vulstasies ingestorm het. Volgens Hlathi het die eerste rooftog verlede Vrydagaand plaasgevind. Personeel en klante is tydens dié rooftog aangehou terwyl rowers kontant en sigarette ter waarde van R75 000 gebuit het. Die tweede rooftog het Woensdagmiddag plaasgevind. ’n Veiligheidswag en personeellede is in dié voorval aangehou voordat rowers met sigarette ter waarde van R6 000 en ander persoonlike besittings op die vlug geslaan het. Volgens Hlathi is die twee voorvalle in ’n ondersoek met mekaar verbind voordat die verdagtes in hegtenis geneem is. Van die gesteelde goedere is ook reeds gevind. “Die inhegtenisneming is deel van die polisie se pogings om diegene wat die gemeenskap terroriseer te verwyder. Die polisie kan nie die moontlikheid uitsluit dat hierdie verdagtes verbind kan word aan ander rooftogte in Witbank nie,” het lt.genl. Mondli Zuma, polisiehoof in Mpumalanga, gesê. Die verdagtes staan tereg op aanklagte van gewapende roof.